SAVJETOVANJE SA ZAINTERESIRANOM JAVNOŠĆU
za Nacrt prijedloga Izmjena i dopuna Plana upravljanja
pomorskim dobrom na području Općine Funtana-Fontane za razdoblje od 2024. – 2028. godine savjetovanje traje od 27.08.2024. godine do 26.09.2024. godine

Pozivamo predstavnike zainteresirane javnosti da najkasnije do 26.09.2024. godine dostave svoje prijedloge, komentare i primjedbe na predloženi Nacrt Izmjena i dopuna prijedloga Plana upravljanja pomorskim dobrom na području Općine Funtana-Fontane za razdoblje od 2024. – 2028. godine (u daljnjem tekstu: Plan), putem pošte ili osobno na adresu Općina Funtana-Fontane (u daljnjem tekstu: Općina), Jedinstveni upravni odjel, Istarska 17, 52452 Funtana-Fontane ili na adresu elektroničke pošte: savjetovanje@funtana.hr, uz prilaganje obrasca za savjetovanje sa zainteresiranom javnošću.

Prijedlozi, komentari i primjedbe moraju sadržavati adresu podnositelja i biti čitko napisani, uz jasno navođenje dijela Nacrta prijedloga Plana na kojeg se odnose, te biti dostavljeni u gore navedenom roku.

Po završetku savjetovanja, svi pristigli prijedlozi, primjedbe i komentari bit će javno dostupni na mrežnoj stranici Općine. Ukoliko ne želite da Vaši prijedlozi, primjedbe i komentari budu javno objavljeni, molimo da to jasno istaknete pri slanju prijedloga. 

Nacrt prijedloga Plana objavljen je u elektroničkom obliku na mrežnim stranicama Općine i predstavlja radni materijal pa je kao takav podložan ispravcima, izmjenama i dopunama te se ne može smatrati konačnim, u cijelosti dovršenim prijedlogom Plana. 

Tekst ove objave objavit će se na mrežnim stranicama Općine u rubrici savjetovanje sa zainteresiranom javnošću.

Po provedenom savjetovanju, Jedinstveni upravni odjel Općine izvijestit će o rezultatima savjetovanja Općinskog načelnika Općine. 



O b r a z l o ž e nj e

Prijedlogom Izmjena i dopuna Plana uređuju se poslovi redovnog upravljanja pomorskim dobrom na području Općine za razdoblje od 2024. godine do 2028. godine i to planirane aktivnosti na pomorskom dobru i prioriteti njihove realizacije, izvori sredstava za njihovu realizaciju, plan održavanja pomorskog dobra u općoj upotrebi, plan gradnje na pomorskom dobru građevina koje ostaju u općoj upotrebi, plan davanja dozvola na pomorskom dobru te plan nadzora ovlaštenika dozvola na pomorskom dobru.

Kako se predloženim Planom utječe na interese građana i pravnih osoba, sukladno odredbama članka 11. Zakona o pravu na pristup informacijama („Narodne novine“, broj 25/13, 85/15, 69/22) i Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“, broj 140/09) provodi se savjetovanje i uključivanje javnosti u postupak donošenja u svrhu prikupljanja informacija o interesima, stavovima i prijedlozima javnosti.
